As invasions turquemanas d'a Edat Meya facioron que o modo de vida sedentario d'os agricultors cristians se fese dificil y fuese abandonato en muitos puestos, feito que tamién fació que muitos cautivadors armenios, arameuparlants (sirians monofisistas y asirians) y griegos emigrasen t'as rechions costeras. En os altiplans d'Anatolia central, que en o periodo bizantín no heba estato una zona tan poblata como a costa, remató predominando o modo de vida d'os pastors nomadas turquemans, con pocos terrenos cautivatos. Ya en os primers tiempos bi ha referencias de nobles griegos convertitos a lo islam y que prenioron a luenga turquesa, y esto mesmo debioron fer muitos cristians nativos que quedoron en os territorios controlatos por os turquemans. Os turquemans preneban mullers locals y con o tiempo d'alcuerdo con o modelo de dominio d'elites os turquemans se disolvioron cheneticament en a población nativa y os nativos prenioron a cultura d'os dominadors foranos. Només os actuals yorucos encara presentan frecuentment rasgos facials tipicos d'os debantpasatos turquemans d'Asia Central. Bellas confrairías sufís farán un important papel en a islamización d'os cristians d'Anatolia, o proceso de turquización continó en o periodo otomán, con as confrairías y con os jenizaros.